Dan l-ewwel ta' Jannar jiftaħ kapitlu ġdid fl-istorja ta' pajjiżna. Mil-lum Malta tieħu f'idejha għall-ewwel darba t-tmexxija tal-Kunsill tal-Unjoni Ewropea. Pass ambizzjuż li ma jistax jerġa' jseħħ qabel sbatax-il sena oħra u li jpoġġi fuq il-mexxejja tagħna u fuqna bħala poplu r-responsabbiltà li naħdmu biex inwasslu għal progress, mhux biss lokalment imma anke lil hinn minn xtutna. Mhuwiex żmien faċli. F'żoni differenti tal-Ewropa, u lil hinn minnha, tinħass l-inċertezza ekonomika, politika u soċjali. Il-voti popolari li kellna fl-aħħar xhur urew li n-nies xebgħu mill-elitiżmu li ddomina għal wisq snin. Qed jagħżlu li jwarrbu l-politika tal-passat għax ma jridux aktar establishments maqtugħin mir-realtà, iktar sistemi tal-antik li jikkontrollaw u jiddettaw, flok jisimgħu u jaġixxu b'umiltà. F'oqsma differenti, Malta hija fdata biex tmexxi l-pass 'il quddiem. Fuq quddiem nett insibu l-immigrazzjoni li dwarha ċ-ċittadini Ewropej qed jistennew azzjoni urġenti u huma l-iktar mħassba. Bil-pożizzjoni ġeografika tiegħu, pajjiżna jaf u jgħix din ir-realtà. Għalhekk, fiduċjuż li qiegħed f'pożizzjoni li jagħmel differenza u jkompli jibni fuq id-direzzjoni li ta waqt il-Valletta Summit, avveniment ieħor storiku f'din il-leġislatura li laqqa' f'Malta l-mexxejja Ewropej u dawk Afrikani f'ħidma li bdiet tfassal il-politika ħolistika li ilha tant meħtieġa. M'hemmx xi ngħidu, fuq moħħ kulħadd hemm is-sigurtà. Smajna b'wisq attakki terroristiċi, inkluż riċentament fuq villaġġ tal-Milied f'Berlin, li jimmiraw lejn familji innoċenti. Hemm bżonn Presidenza viġilanti li tindirizza l-isfidi reġjonali u globali, fost oħrajn bl-insistenza għall-istabbiltà fil-pajjiżi ġirien tal-Ewropa, ewlenin fosthom il-Libja u s-Sirja. Malta se tpoġġi fuq l-aġenda t-tisħiħ tas-suq waħdieni tal-Unjoni Ewropea biex il-familji u n-negozji jieħdu l-benefiċċji kollha tiegħu. Bħalma sar f'pajjiżna, l-Ewropa trid tinfetaħ iktar għan-negozju, bit-tkabbir ekonomiku u l-ekonomija diġitali jibqgħu kruċjali għall-ħolqien tax-xogħol u t-tnaqqis fil-qgħad. Ma jistax jonqos li s-settur marittimu se jingħata imbottatura. Dan huwa Gvern b'qalb soċjali, u għalhekk l-inklużjoni soċjali, se tkun prijorità assoluta waqt din il-Presidenza biex jidħlu aktar nisa fid-dinja tax-xogħol, u biex il-minoranzi u l-gruppi vulnerabbli jkollhom dejjem aktar drittijiet. Fi ftit kliem il-prijoritajiet li poġġiet Malta għall-Unjoni Ewropea huma l-prijoritajiet tan-nies. Malta hija ppreparata sew biex tmexxi din il-Presidenza b'mod eżemplari. Dan hu s-sentiment komuni tal-ħafna mexxejja Ewropej li ltaqgħu mal-Prim Ministru Joseph Muscat bi tħejjija għal din ir-responsabbiltà. Pajjiżna mar għandhom bi ħsieb ċar. Mingħajr aspettattivi esaġerati, twassal il-messaġġ li l-Presideza se tkun realistika u pragmatika. Mhux bi ħsiebha tiġġudika jew tikkundanna l-pożizzjonijiet differenti, imma tifhem is-sitwazzjoni ta' kulħadd u taħdem għas-suċċess filwaqt li timbotta d-djalogu. M'għandniex dubju li Malta se tqum għall-okkażżjoni u turi li hija kapaċi ssarraf ir-rispett li tgawdi f'riżultati li jgħoddu. F'dan il-pajjiż hemm min ma jistax jaċċetta li se jkun Gvern Laburista li jmexxi din il-Presidenza wara li ngħata l-ikbar mandat elettorali fl-istorja. Saħansitra l-Kap tal-Oppożizzjoni qal li l-Presidenza mhix l-ikbar avveniment tas-sena li tibda llum, iżda hija laqgħat tal-Partit Popolari li jixirqilha titlaqqam hekk. Nafu li fl-aħħar xhur Simon Busuttil u sħabu provaw ifixklu kemm jistgħu. Però issa nittamaw li tirbaħ il-maturità u l-partiġġjaniżmu jitwarrab. Il-poplu Malti għandu jitħalla jkun, kif fil-fatt dejjem kien f'kull mument tal-prova, wieħed magħqud.